Κόιντος Γλίτιος Ατίλιος Αγρικόλα

Ο Κόιντος Γλίτιος Ατίλιος Αγρικόλα, λατιν.: Quintus Glitius Atilius Agricola ήταν Ρωμαίος συγκλητικός και στρατηγός, που κατείχε διάφορες θέσεις στην υπηρεσία του Αυτοκράτορα. Διετέλεσε δύο φορές ύπατος: για πρώτη φορά το 97 μ.Χ. με τον Λεύκιο Πομπόνιο Σούρα ως συνάδελφό του, και τη δεύτερη φορά το 103, όταν αντικατέστησε τον Αυτοκράτορα Τραϊανό. Είναι το τελευταίο γνωστό άτομο, που κατείχε δύο υπατείες.  Ο Αγρικόλα είναι γνωστός μόνο μέσω ενός μεγάλου αριθμού αποσπασματικών επιγραφών από την Αυγούστα Ταυρινόρουμ, η οποία φαίνεται να είναι η πατρίδα του.

Το πλήρες όνομά του, το όνομα (praenomen) τού πατέρα του (Πόπλιος) και η φυλή του (Στελλατίνα) είναι γνωστά από αυτές τις επιγραφές. Συχνά υποτίθεται ότι ο Αγρικόλα ήταν γιος ή εγγονός του ιππέα αξιωματικού Γλίτιου Βάρβαρου, ο οποίος φέρεται να έζησε το 48 ή 49, αλλά η Όλλι Σαλόμιες σημειώνει, ότι το όνομα (praenomen) τού πατέρα του φέρεται να είναι Πόπλιος, και στη συνέχεια υποστηρίζει, ότι είναι πιο λογικό να υποθέσουμε, ότι το όνομά του κατά τη γέννησή του ήταν Ατίλιος Αγρικόλα, και στη συνέχεια υιοθετήθηκε από έναν Κ. Γλίτιο. 

 Σταδιοδρομία 
Από αυτές τις επιγραφές που βρέθηκαν στο Tαυρινόρουμ, δύο παρέχουν τις λεπτομέρειες της σειράς αξιωμάτων (cursus honorum) του μέχρι την πρώτη του υπατεία.  Η πρώτη τεκμηριωμένη θητεία του ήταν ως επόπτης των Ρωμαίων ιππέων (sevir equitum Romanorum) στην ετήσια επιθεώρηση των ιππέων, την οποία ακολούθησε γενόμενος ένας από τους δέκα άνδρες δικαστικούς (decemviri stlitibus judicandus), μία από τις δικαστικές αρχές που αποτελούσαν τους είκοσι άνδρες (vigintiviri). Ο Αγρικόλα υπηρέτησε στη συνέχεια ως στρατιωτικός τριβούνος στη Λεγεώνα I Italica. Υπό τον Αυτοκράτορα Βεσπασιανό ήταν ταμίας, κάτι που θα μπορούσε να ήταν ακόμη και το έτος 78. Δεδομένου ότι οι Ρωμαίοι συγκλητικοί κατείχαν συνήθως το αξίωμα του ταμία στην ηλικία των 25 ετών, αυτό υποδηλώνει ότι ο Αγρικόλα γεννήθηκε το αργότερο το έτος 53.

Στη συνέχεια έγινε αγορανόμος καθέδρας (curule aedile) και στη συνέχεια πραίτωρ, ένα αξίωμα που κατείχαν συνήθως στην ηλικία των 30 ετών. Και οι δύο επιγραφές περιλαμβάνουν μία θητεία ως κυβερνήτης της Εγγύς Ισπανίας, αν και ο Βέρνερ Εκκ δεν αναφέρει αυτό το αξίωμα στη λίστα των κυβερνητών του γι' αυτή την περίοδο. Στη συνέχεια ο Aγρικόλα έλαβε μία εντολή ως διοικητής, ή λεγάτος λεγεώνας (legatus legionis), της Λεγεώνας VI Ferrata. Κατά τη διάρκεια τής βασιλείας του Αυτοκράτορα Νέρβα ήταν κυβερνήτης της αυτοκρατορικής επαρχίας της Βελγικής Γαλατίας από το 94 έως το 97. Ο Αγρικόλα πιθανόν να επιλέχθηκε από τον Νέρβα για το αξίωμα.  Αφού έλαβε τις φάσκεις για πρώτη φορά, ήταν κυβερνήτης της Παννονίας από το 100, όταν αντικατέστησε τον Λεύκιο Ιούλιο Ούρσο Σερβιανό, μέχρι το τέλος του 102.  Μεταξύ του τέλους της θητείας του στην Παννονία και της επιστροφής του στη Ρώμη, ο Αγρικόλα συμμετείχε στους Δακικούς Πολέμους, όπου κέρδισε ένα σύνολο στρατιωτικών διακρίσεων (dona militaria), που αντιστοιχούσαν σε έναν πρώην ύπατο. 

Μετά τη δεύτερη θητεία του ως υπάτου, ο Αγρικόλα ήταν έπαρχος της πόλης της Ρώμης.  Καταγράφεται επίσης ως μέλος τουλάχιστον δύο ιερατικών συλλόγων (collegia), πρώτα ως ένας από τους επτά άνδρες των εορτασμών (septemviri epulonum) και στη συνέχεια έγινε δεκτός στους ιερείς του Αυγούστου (sodales Augustales).

 Αναφορές 

Κατηγορία:Ρωμαίοι του 2ου αιώνα
Κατηγορία:Ύπατοι της Ρωμαϊκής Αυτοκρατορίας